Петко Р. Славейков
Не растат саминки в поле цветовете…

chitanka.info

Не растат саминки в поле цветовете,

нито птички пеят сами в пролетта;

без сърце другарско тежки са денете,

тежък без надежди живот на света.

И ти, мое ясно, несравнено цвете,

смъртта покоси те с ледена ръка —

без време усърна, без време улете

и на мене само завеща тъга.

Не растат саминки в поле цветовете,

нито пеят птички сами в пролетта;

без сърце другарско тежки са денете,

тежък без надежди живот на света.

Стихотворението е по мотиви от „Песнопойка“ от 1870 на П. Р. Славейков, редактирано от П. П. Славейков.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.